**Gongsun Long** (chinés simplificado: 公孙龙; chinés tradicional: 公孫龍; pinyin: *Gōngsūn Lóng*; Wade-Giles: *Kung1-sun1 Lung2*, c. 320-250 a.C.), nome de cortesía Zibing (子秉), foi un filósofo chinés da Escola de Nomes. Aínda que se conserva pouca información sobre a súa vida, sábese que dirixiu unha escola e que gozou do favor de varios gobernantes. Defendeu sempre a mediación pacífica para resolver os conflitos, en oposición ás constantes guerras da súa época, o período dos Reinos Combatentes. Neste sentido, no Zhuangzi recóllese esta suposta cita de Gongsun Long:

> 
> 
> Cando era novo, estudei a vía dos reis anteriores. Ao medrar, entendín a práctica de bondade e deber. Unín o igual e o diferente, separei o duro do branco, e fixen admisible o inadmisible. Desconcertei aos xenios das Cen Escolas e esgotei a elocuencia de infinidade de oradores. No que a min respecta, acadei o cumio.
> 
> 

Do autor só se conservan unha serie de ensaios, parte do fragmentario libro *Gongsun Longzi*, o texto máis longo que se conserva da Escola dos Nomes.

Gongsun Long é recoñecido polo seu célebre paradoxo, "Un cabalo branco non é un cabalo", elaborado na tradición de Hui Shi (c. 380-c. 305 a.C.). Este emprego da linguaxe garda certas similitudes coa sofística grega.

A corrección dos nomes
----------------------

Segundo Zhenbin Sun, os traballos de Gongsun Long sobre o 名實 (*míngshí*, lit. "nome e realidade") son dos máis profundos e sistemáticos de toda a Escola dos Nomes. No *Gongsun Longzi* podemos ler o seguinte:

> 
> 
> > 
> > 
> > O ceo, a terra e os seus froitos son todas as cousas (物, wù). Cando as cousas posúen as características das cousas sen excedelas, temos a realidade (實, shí). Cando a realidade cumpre realmente a súa función como realidade, sen desexo, entón hai orde (位, wèi). Non ter orde é caer na desorde. Permanecer en orde é estar no correcto. O correcto emprégase para rectificar o que é incorrecto. [O que é incorrecto non se usa para] dubidar do que é correcto. Rectificar é rectificar de verdade, e rectificar tamén o seu nome (名, míng) correspondente.
> > 
> > 
> 
>

Diálogo sobre o cabalo branco
-----------------------------

No *Diálogo sobre o cabalo branco* (白馬論, *Báimǎ Lùn*), un dos interlocutores, ás veces chamado "o sofista", defende a verdade da afirmación "Un cabalo branco non é un cabalo". Namentres, o outro participante, ás veces chamado "o opoñente", nega a verdade de tal aseveración. Este texto ten sido interpretado coma un traballo lóxico serio, un sofisma, ou unha combinación de ámbalas dúas cousas, segundo o comentarista.

As interpretacións desta pasaxe son múltiples. Unha das máis sinxelas asume que o autor xoga coa confusión entre categoría e identidade. Neste sentido, o argumento xoga coa ambigüidade da chinés clásico. A expresión "X non é Y" (X非Y) pode ter os seguintes significados:

* X non é un membro (ou subconxunto) do conxunto Y.
* X non é idéntico a Y.

O enunciado "Un cabalo branco non é un cabalo" significaría, normalmente, algo falso: que os cabalos brancos non pertencen ao conxunto dos cabalos. Con todo, o sofista do diálogo defende esta aseveración, interpretándoa no sentido de que "Non todos os cabalos son cabalos brancos". Este novo enunciado é verdadeiro xa que, como explica a propia personaxe, "un cabalo" pode ser branco, marrón... mentres que "un cabalo branco" só pode ser branco. Segundo Graham, o opoñente asume que a frase é semellante a "Unha espada non é unha arma", cando en realidade o sofista está a interpretala de modo análogo a "Unha espada non é un gume".

Outras obras
------------

Gongsun Long escribiu tamén multitude de 論 *lùn* (ensaio, discurso, diálogo), algúns de apenas 300 caracteres.

* 《指物論》(*Zhǐwù Lùn*, Sinalar ás cousas). Trátase dun enigmático debate sobre a referencia e o referente, e sobre a designación e o designado.
* 《通變論》(*Tōngbiàn Lùn*, Comprender o cambio).
* 《堅白論》(*Jiānbái Lùn*, Sobre o duro e o branco). O título fai referencia a unha pedra que é dura e branca.
* 《名實論》(*Míngshí Lùn*, Sobre os nomes e a realidade).

Traducións
----------

* Gongsun Long (2001). *Libro del maestro Gongsun Long o La Escuela de los nombres*. Tradución e notas de Yao Ning e Gabriel García-Noblejas. Estudo preliminar de Pedro San Ginés Aguilar. Trotta.
* Varios autores (2019)*. The Mingjia and Related Texts*. Tradución e notas de Ian Johnston e Wang Ping. The Chinese University of Hong Kong Press.

Notas
-----

1. ↑  Zhou, Yunzhi, "Gongsun Long". *Encyclopedia of China* (Philosophy Edition), 1st ed.
2. 1 2 3 4  Fraser, Chris (2020). Zalta, Edward N. ed. *School of Names* (Winter 2020 ed.). Metaphysics Research Lab, Stanford University.
3. ↑  
Zhuangzi (1996). *Zhuangzi* (en castelán). Kairós.
4. ↑  Needham, Joseph (1956). *Science and Civilisation in China* (en inglés). Cambridge University Press.
5. ↑  Sun, Zhengbin (2015). *Language, Discourse, and Praxis in Ancient China* (en inglés). Springer.
6. ↑  Gongsun Long (2001). *Libro del maestro Gongsun Long o La Escuela de los Nombres* (en castelán). Trotta.
7. ↑  Harbsmeier, Christoph (1989). "Humor in Ancient Chinese Philosophy". *Philosophy and Humor* **39** (3): 289–310. doi:10.2307/1399450.
8. 1 2  Graham, A.C. (1989). *Disputers of the Tao* (en inglés). Open Court.

Véxase tamén
------------

### Bibliografía

* Fraser, C. (2020). School of Names. *The Stanford Encyclopedia of Philosophy*.
* Graham, A.C. (1989). *Disputers of the Tao*.
* Sun, Z. (2015). *Language, Discourse, and Praxis in China*. Springer.

### Ligazóns externas

* 公孙龙 (La literatura china traducida en España)

|  |  |
| --- | --- |
| Control de autoridades | 
* Wd: Q1362266
* WorldCat
* VIAF: 243781407
* BNF: 12170735n
* BRE: 1935892
* CERL: cnp01328627
* EBID: ID
* FAST: 1820986
* GND: 119106396
* Gutenberg: 2378
* LCCN: n81097560
* NKC: jo2007416203

 |